OZNÁMENIE KOMISIE EURÓPSKEMU PARLAMENTU A RADE Monitorovacia správa o príprave Chorvátska na pristúpenie /* COM/2012/0186 final */





OZNÁMENIE KOMISIE EURÓPSKEMU PARLAMENTU A RADE Monitorovacia správa o príprave Chorvátska na pristúpenie 1. Úvod Prístupové rokovania s Chorvátskom boli so súhlasom všetkých členských štátov uzavreté v júni 2011, keďže Chorvátsko splnilo všetky kritériá stanovené v rokovacích kapitolách. Na základe toho členské štáty a Chorvátsko podpísali 9. decembra 2011 zmluvu o pristúpení a Chorvátsko sa stane členom Európskej únie 1. júla roku 2013, avšak s výhradou ratifikácie národnými parlamentmi všetkých členských štátov. V priebehu rokovaní Chorvátsko súhlasilo s radom záväzkov, ktoré musia byť splnené najneskôr do dňa pristúpenia, ak neboli dohodnuté osobitné prechodné opatrenia. Podľa článku 36 aktu o pristúpení bude Komisia dôkladne monitorovať všetky záväzky, ktoré Chorvátsko v rámci prístupových rokovaní prijalo a ktoré sú zamerané najmä na politiku hospodárskej súťaže, súdnictvo a základné práva, slobodu, bezpečnosť a spravodlivosť. Akt ďalej stanovuje, že ako neoddeliteľnú súčasť svojich pravidelných monitorovacích tabuliek a správ bude Komisia až do pristúpenia vydávať šesťmesačné hodnotenia o implementácii záväzkov, ktoré Chorvátsko v týchto oblastiach prijalo. V súlade s článkom 36 aktu o pristúpení, táto správa hodnotí pokrok, ktorý dosiahlo Chorvátsko v jeho príprave na pristúpenie v období od 1. septembra 2011 do 29. februára 2012, predkladá celkové posúdenie úrovne pripravenosti na členstvo a poukazuje na oblasti, v ktorých je potrebné vyvinúť ešte ďalšie úsilie, aby Chorvátsko bolo do 1. júla 2013 pripravené na členstvo. Toto posúdenie vychádza z informácií, ktoré zhromaždila a analyzovala Komisia, vrátane informácií poskytnutých Chorvátskom, ako aj z informácií poskytnutých členskými štátmi, medzinárodnými organizáciami a organizáciami občianskej spoločnosti v rámci ich pravidelných kontaktov s Komisiou. Toto posúdenie vychádza aj zo zistení Komisie uvedených v jej aktualizovaných monitorovacích tabuľkách, pracovnom nástroji zameranom na podrobné sledovanie všetkých záväzkov, ktoré Chorvátsko v rámci rokovaní prijalo. Monitorovacie tabuľky sa aktualizujú každých šesť mesiacov. Prostredníctvom tejto správy si Komisia takisto želá pomáhať Chorvátsku v jeho ďalších prípravách na členstvo. 2. záväzky a požiadavky vyplývajúce z prístupových rokovaní 2.1. Politika hospodárskej súťaže Chorvátsko vo všeobecnosti dosahuje pokrok smerom k splneniu záväzkov a požiadaviek vyplývajúcich z prístupových rokovaní týkajúcich sa tejto kapitoly. Možno skonštatovať, že Chorvátsko je celkove na dobrej ceste, pokiaľ ide o jeho prípravy v oblasti hospodárskej súťaže na členstvo v EÚ. Chorvátsko vyvíjalo úsilie o dosiahnutie dobrých výsledkov pri presadzovaní právnych predpisov týkajúcich sa antitrustových opatrení, vrátane oblasti fúzií a štátnej pomoci. Chorvátska agentúra na ochranu hospodárskej súťaže je v plnej prevádzke a funkčne je nezávislá; plní si povinností v súlade s platnými právnymi predpismi. Bol zavedený riadny systém kontroly fúzií a štátnej pomoci. Pokiaľ ide o povinnosť Chorvátska predkladať správy o oceliarskom a lodiarskom priemysle, prvé správy boli predložené Komisii v súlade s požiadavkami stanovenými v priebehu rokovaní. Prvá správa o oceliarskom priemysle, ktorá bola Komisii odoslaná dňa 15. decembra 2011, je úplná a spĺňa záväzok Chorvátska informovať Komisiu o stave vymáhania štátnej pomoci, ktorá bola poskytnutá oceliarni CMC Sisak, vrátane zloženého úroku. CMC Sisak má ešte vrátiť pomoc, ktorá mu bola poskytnutá. V októbri 2011 sa vlastníci rozhodli túto oceliareň zatvoriť a predať, čo viedlo k úplnému zastaveniu výroby. Tato správa poskytuje aj aktualizované informácie o konkurznom konaní týkajúcom sa ďalšej oceliarne – Željezara Split. Dňa 16. januára 2012 predložilo Chorvátsko prvú správu za obdobie šiestich mesiacov o reštrukturalizácii chorvátskych lodeníc v ťažkostiach, ako sa vyžaduje v prílohe VIII k aktu o pristúpení. V súlade s metodikou na monitorovanie implementácie opatrení, na ktorej sa Chorvátsko dohodlo s útvarmi Komisie, obsahuje táto správa údaje o opatreniach prijatých na obnovenie životaschopnosti, o použití pomoci, vlastnom príspevku a o výrobnej kapacite. Tato správa zároveň poskytuje podrobnosti o dohodách upravujúcich majetkové právo. V marci 2012 bola ponuka týkajúca sa lodenice Brodosplit prijatá a Chorvátsko uviedlo, že zmluva o privatizácii bude bezodkladne dokončená a predložená Komisii na prijatie. Ponuky týkajúce sa lodeníc Kraljevica a Brodotrogir však vláda zamietla a ponuku týkajúcu sa lodenice 3.Maj potenciálny investor stiahol. Vláda sa rozhodla začať konkurzné konanie týkajúce sa lodenice Kraljevica a do 90 dní pripraviť nové privatizačné a reštrukturalizačné opatrenia týkajúce sa lodeníc 3.Maj a Brodotrogir. · Chorvátsko by malo urýchlene prikročiť k podpísaniu zmluvy o privatizácii lodenice Brodosplit a k hľadaniu riešenia pre lodenice 3.Maj a Brodotrogir, s cieľom splniť požiadavky stanovené v prílohe k zmluve týkajúce sa reštrukturalizácie lodeníc do dátumu pristúpenia Chorvátska. Napokon, pokiaľ ide o existujúcu pomoc, Chorvátsko predložilo Komisii zoznam jedenástich opatrení pomoci, o ktorých chce, aby boli ku dňu pristúpenia uznané za existujúcu pomoc. Sedem z týchto opatrení bolo zahrnutých do aktu o pristúpení. Ostatné opatrenia posudzuje Komisia. 2.2. Justícia a základné práva Chorvátsko dosahuje pokrok smerom k splneniu záväzkov a požiadaviek vyplývajúcich z prístupových rokovaní o tejto kapitole, ako sa uvádza v prílohe VII k aktu o pristúpení. Možno skonštatovať, že Chorvátsko je celkove na dobrej ceste, pokiaľ ide o jeho prípravy v oblasti justície a základných práv na členstvo v EÚ. 1) Ďalej zabezpečovať účinnú implementáciu stratégie a akčného plánu zameraných na reformu justície Implementácia stratégie a akčného plánu zameraných na reformu justície pokračuje vo všeobecnosti v súlade so stanovenými termínmi, vrátane legislatívnych úprav vo viacerých oblastiach. Realizácia nového systému verejných exekútorov ako súčasti presadzovania reforiem, ktorá je dôležitým prvkom tejto stratégie, sa však odložila (pozri aj ďalej bod 3). · Chorvátsko musí ešte zlepšiť plánovanie ľudských zdrojov, a to aj v súvislosti s dlhodobými potrebami justície. 2) Ďalej posilňovať nezávislosť, zodpovednosť, nestrannosť a profesionalitu justície Pokračovalo uplatňovanie rôznych opatrení, ktoré sa prijali v rokoch 2010 a 2011 s cieľom posilniť nezávislosť, zodpovednosť, nestrannosť a profesionalitu justície. Nezávisle od seba naďalej fungovali reformovaná Štátna súdna rada a štátna rada prokurátorov. Oba tieto orgány naďalej vymenovávali súdnych úradníkov v súlade s transparentnými, jednotnými a objektívnymi kritériami. · Je však potrebné dosiahnuť zlepšenie realizácie prechodného systému vymenovania sudcov, vrátane väčšej transparentnosti vyhodnocovania ústnych pohovorov, pričom by sa pozornosť mala venovať zabezpečeniu rovnakého zaobchádzania so všetkými uchádzačmi. Justičná akadémia funguje i naďalej dobre. Zápis študentov prijatých počas druhého roka fungovania štátnej školy pre súdnych úradníkov sa však oneskoril. Štátna súdna rada začala uplatňovať nový systém majetkové priznania sudcov. Podporuje sa prijímanie disciplinárnych opatrení proti neeticky konajúcim súdnym úradníkom. · Je potrebné zmeniť a doplniť sekundárne právne predpisy s cieľom obmedziť imunitu sudcov, a tým dokončiť právny rámec v tejto oblasti, a mali by sa vypracovať ďalšie usmernenia o uplatňovaní kódexu správania. · Štátna súdna rada a štátna rada prokurátorov potrebujú získať ďalšie administratívne zdroje na efektívnejšie fungovanie, vrátane ustanovení týkajúcich sa postupov prijímania zamestnancov a fungovania škôl, systematickej a dôslednej kontroly majetkových priznaní a proaktívneho uplatňovania disciplinárnych konaní. 3) Ďalej zvyšovať účinnosť justície Chorvátsko pokračovalo v uplatňovaní rôznych opatrení, ktorých cieľom je zlepšiť účinnosť justície. Pokračuje zlučovanie súdov ako súčasť procesu racionalizácie súdov. Zlepšil sa výkon súdnych rozhodnutí, a to najmä vďaka činnosti finančnej agentúry FINA. Zavedenie nového systému verejných exekútorov do praxe sa odložilo o šesť mesiacov – na 1. júla 2012. Určitý pokrok sa dosiahol v oblasti fyzickej infraštruktúry a informatizácie súdov. Integrovaný systém správy prípadov je funkčný na približne 60 % súdov. V období medzi decembrom 2010 a decembrom 2011 sa celkový počet nevyriešených vecí zvýšil o 5,2 %. Naďalej sa znižuje počet starých nevyriešených trestnoprávnych prípadov, pričom do decembra 2011 klesol v porovnaní s predchádzajúcim rokom o 12,3 %. Počet starých nevyriešených občianskoprávnych vecí však v rovnakom období vzrástol o 6,5 %, zatiaľ čo počet starých nevyriešených občianskoprávnych vecí na súdoch prvého stupňa klesol o 9,5 %. · Pozornosť treba venovať zabezpečeniu toho, aby vyššie súdy vrátane najvyššieho súdu boli primerane vybavené na účel zvládnutia neprimeraného zvyšovania počtu prípadov, ktoré je dôsledkom postúpenia prípadov na súdy vyššej inštancie. Nový systém správneho súdnictva vstúpil do platnosti 1. januára 2012, aj keď pritom došlo k určitému oneskoreniu v súvislosti s prijímaním potrebných zamestnancov. · Chorvátsko musí pokračovať v dôslednej implementácii opatrení zameraných na zvýšenie účinnosti, a to najmä s cieľom zabezpečiť vyšší počet vybavených prípadov a zníženie počtu starých prípadov. 4) Ďalej zlepšovať úroveň riešenia domácich prípadov vojnových zločinov Chorvátsko pokračovalo vo vybavovaní prípadov vojnových zločinov, v dôsledku čoho došlo k ďalšiemu zatýkaniu, obžalobám a súdnym rozhodnutiam, a to aj v prioritných prípadoch zistených na národnej a regionálnej úrovni v súvislosti so stratégiou týkajúcou sa beztrestnosti, ktorá bola prijatá v roku 2011. Začali sa súdne procesy s niektorými prominentnými vojnovými zločincami, vrátane procesu s bývalým zástupcom ministra vnútra a s dvomi bývalými policajtmi obvinenými zo zabíjania srbských civilistov v prípade „Grubori“. Viac prípadov bolo postúpených špecializovaným súdnym komorám. Prijali sa opatrenia na ochranu svedkov a na niektorých súdoch sa zlepšili služby na podporu svedkov. Nová vláda nadviazala kontakty so Srbskom a s Bosnou a Hercegovinou s cieľom riešiť možné negatívne dôsledky Zákona o zrušení platnosti niektorých právnych aktov justičných orgánov Bývalej juhoslovanskej národnej armády, bývalej Socialistickej federatívnej republiky Juhoslávie a Srbskej republiky, ktorý bol prijatý odstupujúcim chorvátskym parlamentom v novembri 2011 na dvojstrannú spoluprácu týkajúcu sa prípadov vojnových zločinov. · Vysporiadanie sa s beztrestnosťou v prípade vojnových zločinov zostáva však v Chorvátsku veľkým problémom, najmä vzhľadom na skutočnosť, že u väčšiny trestných činov ešte zatiaľ nedošlo k úspešnému trestnému stíhaniu. Je potrebné prijať opatrenia na uľahčenie účasti svedkov na súdnom konaní, najmä v prípadoch, ktoré boli postúpené špecializovaným súdnym komorám. 5) Ďalej dosahovať konkrétne a významné výsledky založené na efektívnom, účinnom a nestrannom vyšetrovaní, stíhaní a súdnych rozhodnutiach v prípadoch organizovanej trestnej činnosti a korupcie na všetkých úrovniach vrátane korupcie na vysokých miestach a v citlivých oblastiach, ako je verejné obstarávanie Zavedený je primeraný právny a inštitucionálny rámec pre boj proti korupcii a organizovanej trestnej činnosti a dosahujú sa ďalšie výsledky pri jeho implementácii. Orgány presadzovania práva naďalej aktívne pôsobia, predovšetkým v prípadoch korupcie a organizovanej trestnej činnosti na vyššej úrovni. Medzi najnovšie výsledky patrí rozhodnutie o vine bývalého riaditeľa štátnej energetickej spoločnosti, podanie ďalších žalôb proti starostom miest (Dubrovník) a sudcom krajského súdu (Split) pre zneužívanie právomoci a obvinenie politickej strany z korupcie. Zatiaľ čo orgány presadzovania práva sa aj naďalej zameriavajú na zložitejšie prípady korupcie a organizovanej trestnej činnosti na vyššej úrovni, celkový počet v súčasnosti riešených prípadov sa znižuje. · Je potrebné obozretne postupovať v súvislosti s korupciou na miestnej úrovni, najmä v súvislosti s prípadmi verejného obstarávania. Uplatňovanie právneho rámca upravujúceho problematiku zhabania a konfiškácie majetku je potrebné posilniť vo všetkých oblastiach. · Viac pozornosti treba venovať systému kontroly prípadov zastavenia trestného stíhania prokurátorom. Odstupujúci vedúci predstavitelia vymenovali rad vyšších policajných pracovníkov. · Veľkú pozornosť si budú vyžadovať vymenovania do funkcií a realizácia ďalších reforiem polície – najmä v záujme zabezpečenia odpolitizovania a väčšej profesionality polície. 6) Ďalej zlepšovať výsledky zaznamenávané pri posilňovaní preventívnych opatrení v boji proti korupcii a konfliktu záujmov Pokiaľ ide o financovanie politických strán a volebných kampaní, bola posilnená štátna volebná komisia, ktorá je dozorným orgánom, a vo všeobecných voľbách v decembri 2011 sa až na zopár zistených nedostatkov bez väčších ťažkostí uplatňovali nové pravidlá z roku 2011. Uplatňujú sa aj nové pravidlá týkajúce sa prístupu k informáciám, pričom na súd boli podané prvé žiadosti. · V prípade utajovaných informácií je potrebné viac nástojiť na uplatňovaní kritéria verejného záujmu. Právne predpisy o verejnom obstarávaní boli počnúc januárom 2012 zosúladené s nariadením vlády z jari 2011, ktoré stanovuje zvýšenú transparentnosť vrátane uverejňovania informácií o skutočnom plnení zmlúv. Doposiaľ sa však sprístupnilo len málo informácií. · Začiatkom roka 2011 boli prijaté lepšie a prísnejšie právne predpisy o konflikte záujmov, avšak nová komisia pre konflikt záujmov ešte nebola vymenovaná, čím sa vykonávanie príslušného zákona odďaľuje. Je potrebné posilniť systém overovania majetkových priznaní a neoprávnene získaného majetku. Prvé kroky, ktoré nová vláda prijala v oblasti pravidiel týkajúcich sa konfliktu záujmov, vzbudzujú obavy, najmä vo vzťahu k dozorným a správnym radám verejných spoločností. Predchádzajúce ustanovenia o kritériách členstva v týchto radách boli zmenené. · Chorvátsko musí zabezpečiť, že sa zaviedol účinný systém na predchádzanie korupcii v štátnych podnikoch. · Naďalej treba rozvíjať pojem politickej zodpovednosti a nulovej tolerancie voči korupcii. 7) Ďalej posilňovať ochranu menšín, a to aj prostredníctvom účinného vykonávania ústavného zákona o právach národnostných menšín (CARNM) Ochrana menšín sa aj naďalej zlepšovala prostredníctvom ďalšieho uplatňovania opatrení na ochranu menšín vrátane ústavného zákona o právach národnostných menšín. V decembri 2011 bolo zvolených osem členov parlamentu zastupujúcich národnostné menšiny. Aj keď politickí predstavitelia menšín nie sú súčasťou vládnej koalície, spolupráca medzi nimi a vládou sa začala dobre. Vláda v súlade so zákonom o právach národnostných menšín uskutočnila určité kroky s cieľom implementovať plán z mája 2011 týkajúci sa zamestnanosti menšín v období rokov 2011 až 2014. · K prijímaniu príslušníkov menšín do zamestnania však v skutočnosti dochádza len v obmedzenej miere, čo je vo veľkej miere dôsledkom celkovej nízkej úrovne prijímania zamestnancov. Túto oblasť je potrebné prísnejšie sledovať. · Chorvátsko musí aj naďalej podporovať zmysel pre toleranciu voči príslušníkom menšín, najmä voči chorvátskym Srbom, a prijať príslušné opatrenia na ochranu tých, ktorí by ešte stále mohli byť vystavení hrozbám alebo aktom diskriminácie, nepriateľstva či násilia. Rómska menšina čelí obzvlášť zložitým životným podmienkam, pričom s problémami sa stále stretáva v oblasti vzdelávania, sociálnej ochrany, zdravotnej starostlivosti, zamestnanosti a prístupu k dokladom totožnosti. 8) Ďalej sa zaoberať doposiaľ nevyriešenými otázkami súvisiacimi s návratom utečencov Ďalší pokrok sa dosiahol v oblasti bývania. Naďalej sa realizujú programy týkajúce sa starostlivosti o bytovú otázku navrátilcov. V pláne z marca 2011 bolo stanovené vyriešenie bytovej otázky zostávajúcich približne 2 350 žiadateľov. Z toho sa vyriešilo 210 prípadov, pričom 86 rodín si už prevzalo kľúče. Doposiaľ bolo vydaných 1012 kladných rozhodnutí o zabezpečení ubytovania. Pokračovalo sa v uplatňovaní rozhodnutia o uznávaní dôchodkových nárokov. Chorvátsko sa so svojimi susedmi aj naďalej zapájalo do Sarajevského procesu, v ktorom sa dosiahol pokrok, najmä pokiaľ ide o veľký regionálny projekt zameraný na zabezpečenie bývania. Zatiaľ sa len v obmedzenej miere uplatňujú nové možnosti kúpy za výhodných podmienok pre osoby, ktoré majú nárok na zabezpečenie ubytovania. 9) Ďalej zlepšovať ochranu ľudských práv Ľudské práva sa aj naďalej vo všeobecnosti dodržiavajú v dostatočnej miere. · Existujúce právne ustanovenia sa však musia uplatňovať dôslednejšie. Chorvátsko dosiahlo ďalšie výsledky pri uplatňovaní protidiskriminačného zákona a právnych predpisov o trestných činoch z nenávisti. · Tieto výsledky treba ďalej rozvíjať, pričom pozornosť je potrebné venovať zabezpečeniu uplatňovania odrádzajúcich sankcií. V októbri roku 2011 bol prijatý zákon, ktorý ustanovil zlúčenie úradu ombudsmana so strediskom pre ľudské práva a s tromi špecializovanými ombudsmanmi pre rodovú rovnosť, pre deti a zdravotne postihnuté osoby. Ústavný súd vo februári rozhodol, že uvedený zákon nemôže z procesných dôvodov vstúpiť do platnosti 1. júla 2012, ako sa pôvodne predpokladalo. · Po zavedení príslušného legislatívneho rámca by Chorvátsko malo zabezpečiť, aby sa zlúčenie uvedených úradov v súlade s predpismi uskutočnilo. Osobitná pozornosť by sa mala venovať tomu, aby bol vytvorený silnejší systém ochrany ľudských práv a aby sa zabezpečili primerané kancelárske priestory, spoločná databáza a jasné pravidlá financovania. 10) Ďalej plne spolupracovať s Medzinárodným trestným tribunálom pre bývalú Juhosláviu (ICTY) Pokračovala spolupráca Chorvátska s Medzinárodným trestným tribunálom pre bývalú Juhosláviu. Nedošlo k žiadnemu konkrétnemu pokroku v súvislosti s vyšetrovaniami zo strany Chorvátska zameranými na zistenie miesta, na ktorom sa nachádzajú chýbajúce vojenské doklady vyžadované úradom prokurátora ICTY, alebo na získanie informácií o ich osude. Súd zamietol žiadosť Chorvátska o umožnenie toho, aby Chorvátsko mohlo pôsobiť ako amicus curiae v odvolacom konaní voči rozsudku z 15. apríla 2011 proti chorvátskym generálom Gotovinovi a Markačovi. 2.3. Spravodlivosť, sloboda a bezpečnosť Chorvátsko dosahuje pokrok smerom k splneniu záväzkov a požiadaviek vyplývajúcich z prístupových rokovaní týkajúcich sa tejto kapitoly. Možno konštatovať, že Chorvátsko je na dobrej ceste v prípravách na členstvo, pokiaľ ide o oblasť spravodlivosti, slobody a bezpečnosti. Pokiaľ ide o migráciu, 28. októbra 2011 bol prijatý nový zákon o pobyte cudzincov, ktorý ešte viac zosúlaďuje právne predpisy Chorvátskej republiky s acquis v tejto oblasti. Tento zákon už nadobudol platnosť. · Je však potrebné zaviesť migračnú stratégiu zabezpečujúcu širšie koncipovaný prístup k ochrane migrantov a utečencov. Je potrebné vyvinúť ďalšie úsilie zamerané na riešenie problémov týkajúcich sa výstavby prijímacích stredísk a poskytovať primeranú pomoc maloletým bez sprievodu. Pokiaľ ide o problematiku azylu, prípravy na implementáciu acquis v tejto oblasti pokračujú. Od januára 2012 sú plne funkčné novozaložené správne súdy pre prípady druhej inštancie. Vymenovaní už boli predsedovia všetkých štyroch súdov, ako aj 20 sudcovia a 34 štátni zamestnanci. V roku 2011 sa počet žiadostí o azyl podstatne zvýšil, čo si vyžaduje posilnenie administratívnych kapacít v tejto oblasti. · Najmä je potrebné zabezpečiť odovzdanie know-how komisie pre azyl správnym súdom, ako aj pripraviť školenia pre nových sudcov. Pokiaľ ide o vízovú politiku Chorvátska, zoznam krajín, ktorých občania potrebujú vízum na vstup na územie tejto krajiny, je aj naďalej len čiastočne zosúladený so zoznamom EÚ. · Pokiaľ ide o bezpečnosť dokladov, treba ďalej vyvíjať úsilie o zavedenie pasov s biometrickými znakmi, ktoré by boli v súlade s normami EÚ, ako aj postupne vyraďovať preukazy totožnosti vydané pred rokom 2003 a náležite zmeniť a doplniť príslušný právny rámec. Pokiaľ ide o vonkajšie hranice a schengenskú problematiku, proces zosúlaďovania so schengenským acquis pokračoval prostredníctvom ďalšieho zlepšovania systému integrovaného riadenia hraníc. Dosiahol sa pokrok pri medziagentúrnej spolupráci v tejto oblasti a koordinácii so susednými krajinami a orgánmi EÚ. Činnosti stanovené v akčnom pláne integrovaného riadenia hraníc z roku 2011 sa čiastočne uskutočnili, došlo však k istému oneskoreniu, pokiaľ ide o obstarávanie niektorých technických zariadení a o niektoré infraštruktúry. V októbri 2011 boli prijaté zmeny a doplnenia zákona o kontrole štátnych hraníc s cieľom zaviesť systém osobitnej kontroly; na jeho realizáciu je však ešte potrebné zabezpečiť vhodnú infraštruktúru. Zavádza sa systém analýzy rizika. Pokračovala spolupráca s agentúrou FRONTEX. Konajú sa pravidelné stretnutia s príslušnými orgánmi susedných krajín, ako aj spoločné hliadky hraničnej polície. Na hraničnom priechode Bajakovo bola zriadená spoločná kontaktná kancelária so Srbskom. V decembri 2011 sa konalo prvé koordinačné stretnutie s orgánmi Bosny a Hercegoviny s cieľom vykonať spoločnú dohodu o kontrole štátnych hraníc. Diskusie s oboma krajinami, ako aj s Čiernou Horou, zamerané na zosúladenie dvojstranných dohôd o malom pohraničnom styku s acquis EÚ, pokračujú a do pristúpenia by sa mali zavŕšiť. Dohoda o voľnom tranzite s Bosnou a Hercegovinou by sa mala zosúladiť s acquis EÚ pred pristúpením. Počet príslušníkov hraničnej polície sa zvýšil, pričom v roku 2011 bolo prijatých 308 pracovníkov hraničnej polície. Špecializovaná odborná príprava pre pracovníkov hraničnej polície ešte nie je systematicky zaraďovaná do učebných osnov. Zavádzanie národného informačného systému pre správu hraníc sa rozšírilo na ďalších 33 hraničných priechodov. Koncom februára 2012 už bol funkčný na 74 hraničných priechodoch; z nich 38 sa nachádza na budúcich vonkajších hraniach EÚ; systém ešte nie je plne funkčný. V Neume bol zavedený 24-hodinový integrovaný systém hraničného dozoru. Stavebné práce na nových hraničných priechodoch sa oneskorili, očakáva sa však, že budú dokončené do konca roka 2012. Do prevádzky bol zavedený kamerový systém na monitorovanie zelenej hranice v Metkovici. Ukončila sa prvá fáza zriaďovania národného námorného strediska pre výmenu informácií, ktoré umožní sledovanie a monitorovanie plavidiel na chorvátskom území. · Toto stredisko treba personálne posilniť prijatím špecializovaných a vyškolených pracovníkov. Je potrebné zabezpečiť jeho prepojenie s radarmi príslušných ministerstiev. · Implementácia akčného plánu integrovaného riadenia hraníc musí pokračovať v súlade s časovým harmonogramom a malo by sa zabezpečiť, aby nedochádzalo k oneskoreniam. Mal by sa vypracovať komplexný plán na modernizáciu infraštruktúry hraníc. Pokiaľ ide o oblasť justičnej spolupráce v občianskoprávnych a trestných veciach, v októbri 2011 bola podpísaná dohoda o vzájomnom výkone trestných rozsudkov s Čiernou Horou, ako aj dohoda s Bývalou juhoslovanskou republikou Macedónsko o vydávaní osôb. Vytvorila sa pracovná skupina, ktorá sa niekoľkokrát stretla na účel vypracovania nového zákona o medzinárodnom súkromnom práve. Dosiahol sa pokrok v spolupráci s Európskou justičnou sieťou pre občianske a obchodné veci. · V oblasti justičnej spolupráce treba ďalej vyvíjať úsilie o zosúladenie právnych predpisov a posilnenie inštitucionálneho rámca a komunikácie medzi orgánmi. Pokiaľ ide o policajnú spoluprácu a boj proti organizovanému zločinu, pokračovala dobrá spolupráca s Europolom. Pokročili technické prípravy a odborná príprava zamestnancov potrebné na účel vytvorenia Úradu S.I.Re.N.E (Supplementary Information Request at the National Entry – žiadosť o doplňujúce informácie k národným záznamom) a národného pracoviska pre Schengenský informačný systém (S.I.S.). · Stále však chýba právny regulačný rámec pre tieto úrady. Konali sa rôzne školenia o boji proti organizovanému zločinu, vrátane školenia o posilnení analýzy spravodajských informácií o trestnej činnosti a o opatreniach proti praniu špinavých peňazí. Bol zavedený systém kontroly boja proti korupcii pri správe hraníc. · V súčasnosti sa pripravuje nový zákon o polícii; pozornosť by sa mala venovať zabezpečeniu toho, aby návrh v súlade so stratégiou pre riadenie ľudských zdrojov obsahoval kritériá transparentnosti a rovnakého zaobchádzania. Dosiahli sa ďalšie výsledky v oblasti boja proti organizovanému zločinu, najmä pokiaľ ide o počet vyšetrovaní a odsúdení v prípade pašovania drog. · Treba zvýšiť mieru konfiškácie majetku. · Pozornosť by sa mala venovať koordinácii trestného a finančného vyšetrovania, ako aj implementácii právneho rámca v oblasti boja proti obchodovaniu s ľuďmi. Kapacity národného policajného úradu pre potláčanie korupcie a organizovaného zločinu (PNUSKOK) boli posilnené vďaka ad hoc odbornej príprave zamestnancov. · Ďalšie úsilie je potrebné venovať modernizácii zariadení a ďalšieho vybavenia, a to najmä v splitskom úrade. Spolupráca medzi agentúrami v oblasti výmeny údajov o transakciách, pri ktorých existuje podozrenie na pranie špinavých peňazí a financovanie terorizmu, je v súčasnosti uľahčená vďaka podpisu prílohy k protokolu o spolupráci medzi úradmi zameriavajúcimi sa na boj proti korupcii, organizovanému zločinu a súvisiacimi trestnými činmi prania špinavých peňazí a financovania terorizmu. 2.4. Prehľad súčasného stavu príprav v ďalších kapitolách acquis Vo väčšine oblastí acquis prípravy na členstvo značne pokročili. Prípravy sú takmer ukončené v oblasti voľného pohybu pracovníkov, práva obchodných spoločností, práva duševného vlastníctva, finančných služieb, hospodárskej a menovej politiky, štatistiky, transeurópskych sietí, vedy a výskumu, vzdelávania a kultúry, ako aj zahraničnej, bezpečnostnej a obrannej politiky. Chorvátsko dosiahlo značnú úroveň zosúladenia právnych predpisov vo väčšine kapitol acquis, pričom len obmedzený počet problémov zostal nevyriešený. · Pokiaľ ide o voľný pohyb tovaru, Chorvátsko musí dokončiť zosúlaďovanie právnych predpisov v oblasti horizontálnych opatrení, ako aj zosúlaďovanie právnych predpisov, ktoré sa týkajú výrobkov a ktoré boli pripravené v rámci „nového prístupu“ a „starého prístupu“. Bezodkladnú pozornosť treba venovať požiadavke Chorvátska na dodatočné dočasné skladovanie dovážaných ropných výrobkov, čo predstavuje opatrenie s rovnakým účinkom, ako majú množstvové obmedzenia, a to v rozpore s acquis. · Pokiaľ ide o voľný pohyb kapitálu, ďalšiu pozornosť treba venovať zmene a doplneniu zákona o privatizácii spoločnosti INA a zákona o privatizácii Telecomu; ďalej treba vynakladať úsilie pri plnení akčného plánu na boj proti praniu špinavých peňazí. · Pokiaľ ide o verejné obstarávanie, pozornosť sa musí venovať legislatívnemu zosúladeniu sekundárnych právnych predpisov, najmä v oblasti obstarávania na účely obrany, a takisto aj riadnej implementácii novoprijatých právnych predpisov, najmä na miestnej úrovni, a to aj so zreteľom na budúcu správu štrukturálnych fondov. · V oblasti informačnej spoločnosti a médií treba urýchlene zrušiť opatrenie týkajúce sa poplatkov a daní za služby mobilných operátorov, ktoré bolo opäť zavedené v januári 2012. · V oblasti dopravnej politiky bude potrebné pokračovať v zosúlaďovaní právnych predpisov týkajúcich sa kombinovanej dopravy a v zlepšovaní administratívnej kapacity, najmä v súvislosti s fungovaním agentúry pre bezpečnosť železničnej dopravy. · Pokiaľ ide o oblasť energetiky, bude potrebné pokračovať v zosúlaďovaní právnych predpisov týkajúcich sa vnútorného trhu s energiou a prehlbovať proces liberalizácie trhov s elektrickou energiou a plynom. · Pokiaľ ide o oblasť zdaňovania, Chorvátsko musí zabezpečiť, aby boli zavedené všetky príslušné systémy IT, ktoré budú odo dňa pristúpenia schopné zabezpečovať výmenu informácií s EÚ a ostatnými členskými štátmi. · V oblasti sociálnej politiky a zamestnanosti bude potrebné pokračovať v zosúlaďovaní právnych predpisov týkajúcich sa nediskriminácie a rovnakých príležitostí. Je potrebné riešiť štrukturálne nedostatky trhu práce, ako aj zabezpečiť ďalšie budovanie kapacít sociálnych partnerov a ďalšie posilnenie administratívnych kapacít vo všetkých oblastiach. · Pokiaľ ide o politiku v oblasti podnikania a priemyslu, je potrebné vynaložiť úsilie na zlepšenie podnikateľského prostredia. · V oblasti ochrany spotrebiteľa a zdravia je potrebné vyvinúť ďalšie úsilie na modernizáciu, reštrukturalizáciu a povoľovanie pracovísk, v ktorých sa pracuje s krvou, tkanivami a bunkami, v súlade s technickými požiadavkami EÚ. · Pokiaľ ide o colnú úniu, Chorvátsko musí dokončiť prípravu a zavedenie všetkých informačných systémov potrebných na vzájomné prepojenie a interoperabilitu s colnými systémami EÚ. · Pokiaľ ide o vonkajšie vzťahy, Chorvátsko musí do pristúpenia zaistiť zosúladenie svojich medzinárodných dohôd s acquis . · V oblasti finančnej kontroly sú potrebné neustále snahy s cieľom zlepšiť celkové fungovanie systému verejnej vnútornej finančnej kontroly a externého auditu na ústrednej aj miestnej úrovni. · Pokiaľ ide o finančné a rozpočtové ustanovenia, koordinačný odbor musí pokračovať v budovaní svojich kapacít na účel zabezpečenia účinnej koordinácie celkového systému vlastných zdrojov po pristúpení. Treba zintenzívniť modernizáciu stratégie colnej kontroly a viac sa pritom zamerať na kontroly vykonané po colnom konaní. Chorvátsko dosiahlo celkovo značnú mieru zosúladenia aj v zostávajúcich šiestich kapitolách acquis. V niektorých oblastiach je však potrebné vyvinúť zvýšené úsilie. · Pokiaľ ide o právo usadiť sa a o slobodu poskytovať služby, sú prípravy na správnej ceste. Vynaložené úsilie sa však musí zamerať na vykonávanie zákona o službách. · Pokiaľ ide o poľnohospodárstvo a rozvoj vidieka, bude potrebné pokračovať v zosúlaďovaní právnych predpisov a posilňovaní administratívnych kapacít v oblasti priamych platieb a rozvoja vidieka. · Pokiaľ ide o bezpečnosť potravín a politiku vo veterinárnej a fytosanitárnej oblasti, je potrebné dbať na včasné budovanie a vybavenie hraničných inšpekčných staníc a na modernizáciu prevádzkarní na manipuláciu s mliekom, mäsom, rybami a vedľajšími produktmi živočíšneho pôvodu a na ich spracovanie. Stálu pozornosť je potrebné venovať ďalšiemu posilneniu administratívnych kapacít v tejto oblasti. · Pokiaľ ide o rybné hospodárstvo, bude potrebné pokračovať v zosúlaďovaní právnych predpisov a v implementácii acquis v oblasti zdrojov a riadenia flotily, inšpekcie a kontroly, ako aj štrukturálnych opatrení, najmä s ohľadom na prípravu plánov riadenia, postupné rušenie kategórie rybolovu pre vlastnú potrebu, ako aj zavŕšenie budovania satelitného systému monitorovania plavidiel. Stálu pozornosť treba venovať ďalšiemu posilneniu administratívnych kapacít, najmä pokiaľ ide o nábor a odbornú prípravu inšpektorov pre rybolov. · V oblasti regionálnej politiky a koordinácie štrukturálnych nástrojov je potrebné vynakladať trvalé zvýšené úsilie s cieľom účinne implementovať plány na zvýšenie administratívnych kapacít potrebných na budúce vykonávanie politiky súdržnosti a vytvoriť prepracovaný súbor projektov. · Pokiaľ ide o životné prostredie, výraznú pozornosť treba venovať ďalšiemu zosúlaďovaniu a vykonávaniu právnych predpisov v oblastiach horizontálneho acquis a zmeny klímy. Osobitnú pozornosť je potrebné venovať účinnej účasti verejnosti a prístupu k spravodlivosti v záležitostiach životného prostredia, a pokiaľ ide o zmenu klímy, je potrebné dokončiť zosúlaďovanie právnych predpisov a zabezpečiť ich implementáciu, najmä pokiaľ ide o systém EÚ na obchodovanie s emisnými kvótami. Napokon, Komisia vyzýva chorvátske orgány, aby urýchlili práce na preklade a revízii acquis, ktoré musí byť skončené pred dátumom pristúpenia, aby sa zabezpečila právna istota pri vykonávaní právnych predpisov EÚ. 3. Závery Prípravy Chorvátska na členstvo v EÚ sú celkovo na dobrej úrovni. Chorvátsko dosiahlo vysoký stupeň zosúladenia s acquis. Od predloženia správy o pokroku v roku 2011 a poslednej aktualizácie monitorovacích tabuliek na jeseň roku 2011 sa dosiahol ďalší pokrok. Komisia však zistila, že ešte stále existuje obmedzený počet problémov, ktorých riešenie si vyžaduje vynaloženie ďalšieho úsilia. Chorvátske orgány musia v záujme Chorvátska aj EÚ prijať všetky potrebné opatrenia, aby sa zaistilo, že krajina bude do 1. júla 2013 plne pripravená na členstvo . Komisia bude pokračovať v monitorovaní plnenia záväzkov prijatých Chorvátskom v rámci prístupových rokovaní, pričom sa zameria na problémy uvedené v monitorovacích tabuľkách a spomenuté v tejto správe, a ak si to okolnosti vyžiadajú, využije nástroje, ktoré má k dispozícii podľa článku 36 aktu o pristúpení. V súlade s uvedeným článkom Komisia na jeseň roku 2012 predloží Európskemu parlamentu a Rade komplexnú monitorovaciu správu, ako aj aktualizované monitorovacie tabuľky.